Ungen (1974)

Ungen er en norsk filmmusikal og dramafilm fra 1974 regissert av Barthold Halle. Hovedrollene spilles av Britt Langlie, Bjørn Skagestad, Kirsti Kolstad og Sølvi Wang. Filmen er løst basert på Oskar Braatens drama Ungen, fra 1911, som handler om den unge fabrikkarbeideren Milja som havner «i uløkka» og sviktes av Julius til fordel for den fagre, men upålitelige Petrina. 

Filmen kan betraktes som et musikalsk drama med visse komiske tilsnitt.

Handling
Handlingen er lagt til Kristiania på slutten av 1800-tallet.

Den unge fabrikkarbeideren Milja (Britt Langlie) havner «i uløkka» og sviktes av Julius (Bjørn Skagestad) til fordel for den fagre, men upålitelige Petrina (Kirsti Kolstad). Julius lar seg forhekse av den upålitelige jenta, som får ham til å drikke og stjele. Milja sitter snart alene tilbake med skammen – og en løsunge. Fortvilet forsøker Milja å gi bort barnet sitt, for at det skal få bedre vilkår enn dem hun selv kan klare å gi ham. Men Hønse-Lovisa klarer å overbevise henne om at materielle fordeler aldri kan oppveie ekte kjærlighet og omsorg. Lovisa er en kvinne i nærmiljøet som tar seg av enslige mødre, og dermed gir fabrikkjenter som har «kommet i uløkka» ly og omsorg slik at de kan beholde ungene sine selv om de er født utenfor ekteskap.

Om filmen
Braaten hadde vært sterkt knyttet til Det Norske Teatret, og teaterpremieren på musikalen fant sted på Det Norske Teatret i 1973. Filmen er basert på denne teateroppsetningen. Musikalen er satt opp flere ganger senere på norske scener, blant annet på Torshovteatret høsten 2014 til meget god anmeldelse i Aftenposten.

Teatermusikalen ble skrevet av Harald Tusberg og Egil Monn-Iversen, som hadde førende roller i norsk underholdningsliv en mannsalder. Musikalen ble tilrettelagt for film av Barthold Halle og Randi Weum.

Filmanmelderne
Aftenpostens anmelder gav filmen mye ros og skrev blant annet: «Det har virkelig lykkes å gi arbeidermiljøet fra Braatens bok en realistisk skildring mot en musikalsk bakgrunn og honnøren for dette må tilfalle regissøren og hovedrolleinnehaverne». Anmelderen avslutter med: «...musikken er blitt en integrert og nødvendig del av en film som lover godt for lignende forsøk i fremtiden». Arbeiderbladets Bjørn Granum var mer delt i sin analyse og skrev fordelaktig at: «...vi har med en skikkelig underholdningsfilm å gjøre». Men han antydet også at miljøskildringene i filmen er mere rosenrødt enn hos Braaten. Han påpekte også at Rolv Wesenlunds rollefigur som slibrig predikant var hentet fra en annen av Oskar Braatens fortellinger (Den store barnedåpen), og ikke passet inn i filmen; Granum skrev i den forbindelse at «(d)en fra før nokså tynnslitte realistiske rammen i filmen blir fullstendig brutt».

Miljøskildringer
Braaten hadde inngående kjennskap til miljøet han beskrev og fabrikkarbeidernes innerste tanker. Hovedpersonen, Milja, har trekk fra Oskar Braatens egen mor, som var innflytter til Sagene i Oslo og husmannsjente fra Ullensaker. Borgerskapet på den andre siden av Akerselven skjæres over én kam; de karakteriseres gjennom en iboende forakt for fabrikkjentene, som i deres øyne er både skammelige og løsaktige skapninger. Dette var en tid hvor fattige alenemødre ble kalt «lettsindige» og utsatt for samfunnets moralske fordømmelse.

Musikk
Egil Monn-Iversen har integrert musikken i selve historien, selv om Braatens historie er uforandret. Skillingsvisene er den musikalske tradisjonen Monn-Iversen har hentet inspirasjonen til musikken fra.

Tidligere versjoner
Ungen ble første gang satt opp på Nationaltheatret i 1913. I 1938 kom den første filmatiseringen og i 1960 kom en fjernsynsversjon av dramaet.

Trivia
Harald Heide-Steen medvirket i begge filmene. I 1938-utgaven spilte han Julius og i filmen fra 1974 spilte han rollen som forsvarer Engebret.

I rollene
Espen Sandvik... Ungen
Nicolai Ryen Christiansen... Ungen
 Britt Langlie ...  Milja 
 Bjørn Skagestad ...  Julius 
 Kirsti Kolstad ...  Petrina 
 Sølvi Wang ...  Hønse-Lovisa 
 Ragnhild Nygaard ...  Krestna 
 Carsten Byhring ...  Krestoffer 
 Harald Heide Steen ...  Forsvareren 
 Rolv Wesenlund ...  Vekkelsespredikant
 Frimann Falck Clausen ...  Doktor 
 Anita Rummelhoff ...  Gurina 
 Aasta Voss ...  Lagreta 
 Dag Sandvik ...  Olaves 
 Karin Helene Haugen ...  Olina 
 Sidsel Ryen ...  Sersjant-Petra 
 Inger Lise Rypdal ...  Alvilde 
 Marit Kolbræk ...  Georgine 
 Synnøve Abrahamsen ... Fabrikkjente   
 Kjersti Alveberg ... Fabrikkjente   
 Wenche Lund ... Fabrikkjente   
 Maria Monsen ... Fabrikkjente   
 Tove Edwards ... Fabrikkjente
 Main Kristoffersen ... Fabrikkjente
 Birgitta Revold ... Fabrikkjente  
 Kari-Laila Thorsen ... Fabrikkjente 
 Leif Bjørnseth ... Arbeider
 Jon Berle ... Arbeider
 Runar Borge ... Arbeider   
 Magne Lindholm ... Arbeider   
 Roy Lindquist ... Arbeider   
 Svenn Berglund ... Arbeider

Produksjonsstab
Produksjonssjef: Harald Ohrvik
Produksjonsleder: Lasse Glomm
Innspillingsleder: Hans Otto Nicolayssen
B-regi: Randi Weum
Musikk: Egil Monn-Iversen
Foto: Sverre Bergli
Foto: Paul René Roestad (B-foto)
Lyd: Håkan Lindberg
Klipp: Randi Weum
Arkitekt: Sven Wickman
Kostymesjef: Kari Elfstedt
Kostymekonsulent: Randi Skahjem
Koreograf: Barthold Halle og Rolf Dahleng
Script: Laila Tuhus
Sminke: Trygve V. Larssen

Referanser

Eksterne lenker 
 

Norske filmmusikaler
Filmer fra 1974
Norske filmer fra 1970-årene
Norskspråklige filmer
Filmer basert på skuespill